VAŽNA JE MJERA



Jednoga svibanjskog jutra na šumskoj čistini izbila je svađa.

– Joj, jooj, hraste grubijane! Olabavi  korjenčiće oko mojega podanka! Joooj! – narogušila se šumska jagoda. – Prečvrsto me  grliš pa do mojeg cvata ne  dopire dovoljno hranjivih  sastojaka za razvoj sočnih crvenih plodova.

**–**Jedva te se vidi, jagodice, a  kričiš za dvojicu! – odgovori joj  hrast. – Uostalom, ja sam vrlo korisna biljka. Mojim se plodovima hrane divlje svinje, srne i jeleni. Čaj od moje mlade osušene kore pije se protiv proljeva, protiv upale želučane sluznice i kao kupka za liječenje kožnih bolesti.

**–**Važna sam i ja, oholo drvo! – podsmjehne se jagoda i nagazi mu podankom na kraj korijena. – Mojim se zrelim plodovima hrane i ljudi i  životinje. Čaj od mojega osušenog lišća  liječi slabokrvnost.

**–**Pokazat ću ja tebi, jezičava šepirušo! – naljutio se hrast i   korjenčićima počeo stezati obruč oko jagodina struka.

– Smiri strasti, hrastovino, sirovino! – isprsila se preslica koja je rasla u blizini. – Važna je mjera. Mjesta ima za sve. Svaka biljka nešto liječi.

– Pst, neugledna konjska repino! – dreknuo je hrast. – Usitnit ću te u hipu vrhom korjenčića!

– Lako se zdravom busati u prsa! – reče  preslica. – Prehladiš li mjehur, preklinjat ćeš me da ti od svog lišća skuham čaj.

– Kao da gorostasa poput mene može smlaviti upala mjehura! – hihotao je hrast. –  Ne želiš li od sebe smućkati splačinu, medvjetka i kilavica s druge strane brijega skuhat će se s radošću. Jedva čekaju da mi ugode!

**–**Ohol si i umišljen kao i obično! –  javi se bršljan omotan oko hrastova debla. – Budeš li gnjavio slabije od sebe, sposoban sam i za neugodnije zagrljaje. – Bršljan zategne jače svoje tijelo oko hrasta.

**–**Tja! Nabusita povijuša prijetila bi hrabrom orijašu! – skočio je  hrast i počeo plesati trbušni ples kako bi olabavio bršljanov zagrljaj.

Kako zagrljaj nije popuštao, hrast se  naljutio i zamlatarao granama. Jedna je grana  izranila jagodi cvjetne obraze, druga slomila preslicama zglobove na nogama, a treća je bez milosti vijala po listovima bršljana kako bi ga stresla s hrastova tijela.

Toga trenutka šumskom čistinom naiđe skupljač ljekovitog bilja.

– Kakva je to cika?  – osvrne se znatiželjno uokolo.

Nastane opća tučnjava. Jagoda je čupala  preslicu za kosu, preslica se zalijetala u hrastovu  bujnu frizuru, bršljan je vitlao  stabljikom kao lasom iznad jagodine glave, hrast je dugačkim razgranatim rukama mlatio kud je stigao i koga bi dohvatio. Tek kad su jagodi raskrvarili nos, preslici slomili kralježnicu, bršljanu posjekli ruke, a hrastu ogulili kožu, nastane mrtva tišina.

– Aj, jaj jaj! Oko mene sebičnjak do sebičnjaka i nitko ne poštuje tuđu posebnost –  s prijekorom će skupljač bilja.

Nabere bršljanova lišća u jednu vrećicu, listove jagode  u drugu, igličastu preslicu u treću… i, napokon, posljednju vreću napuni mladom hrastovom korom. – A od svake se biljke nakon sušenja priprema  jedinstveni ljekoviti napitak.

ODGOVORI NA PITANJA!

1. Kada je izbila svađa?
2. Tko se svađao?
3. Po čemu je hrast korisna biljka?
4. Po čemu je korisna jagoda?
5. Što je raslo u blizini?
6. Za što služi preslica?
7. Što je bilo omotano oko hrasta?
8. Tko se pojavio u šumi?
9. Što je ubrao sakupljač ljekovitog bilja?